Dié ‘ster in die gemeenskap’ vervul haar roepingHannalie van der Merwe word bekroon as hoërskoolonderwyser van die jaar. (Foto: Mizanne Hattingh/Maroela Media) “As jy geniet wat jy doen, hoef jy nie vir een dag in jou lewe te werk nie.” Dít is die lewensuitkyk van Hannalie van der Merwe, ’n onderwyseres wat tydens Solidariteit se onlangse Sterre in die gemeenskap-glansgeleentheid as die beste hoërskoolonderwyser van die jaar vereer is. Dié prys het die 57-jarige lewensoriënteringsonderwyser aan die Hoërskool Strand nie verwag nie. Inteendeel, toe dit bekend geword het dat sy benoem is, wou sy dit aanvanklik eers van die hand wys. “Dit is mos nie hoekom mens in die onderwys is nie,” sê Hannalie. Sy borrel wel wanneer sy gesels oor die dag waarop sy uitgevind het dat sy die toekenning gewen het. “Die personeel en leerders is die betrokke dag pawiljoen toe geroep. Ek het natuurlik niks verwag of eers vermoed nie,” vertel sy. “Toe die woord ‘onderwyser’ gesê word, het ek geweet. Ek het skoon aan’t bewe gegaan. Al wat ek kon dink, is ‘Here, hoe kan U my kies? Hoekom ek?’ “Ek weet dat ek nie die beste onderwyser in die land of selfs by my skool is nie, maar ek weet dat die Here my gekies het vir ŉ rede.” Wát hierdie rede presies is, weet Hannalie nog nie, maar haar hart is toegewyd en reg om te dien waar sy nodig is. (Foto: verskaf) Hannalie se onderwysloopbaan het in 1989 in Upington begin, waar sy 10 jaar skoolgehou het. In 1999 is sy Mosselbaai toe, waar sy vir ’n jaar gebly het. In 2000 het sy by Hoërskool Strand begin klasgee. Dit is ook hier waar sy haar tuiste gevind het. Vir die afgelope twee dekades help sy toegewyd om elke jaargroep wat agter die skoolbanke voor haar inskuif, in bekwame jong volwassenes te omskep. Vir haar is onderwys niks minder as ’n roeping van die Here nie. Daar is ’n rede waarom sekere mense geroep word om onderwysers te word. Hannelie, wat haarself as ’n passievolle persoon beskryf, glo dat sy geroep is om ’n onderwyser te wees om ’n verskil in die kinders om haar se lewens te maak. En van kla hou sy nie. “Party dae voel dit vir my of ek skool toe gaan om te gaan speel. Ek is nie mal oor administrasie nie, maar dit doen ek ook voluit, nes alles anders in my lewe. “Die dae waar ek heeldag lank net kan klasgee, sonder enige af periodes waartydens ek administrasie moet doen, geniet ek terdeë.” Hannalie is ŉ gesoute lewensoriënteringsonderwyser. Dit is ’n vak wat noodsaaklik is in die opvoeding van jongmense en dikwels ’n vak wat onderskat word, sê sy. “Lewensoriëntering leer kinders hoe om menings te vorm oor selfontwikkeling, menseregte, omgewing-, sosiale en maatskaplike kwessies. “Dit is ’n baie wye veld en ŉ interessante vak om aan te bied. Dit is vir my heerlik om te sien dat die leerders dit net soveel geniet.” Die uitdaging, vertel Hannalie, is om die regte onderwyser in dié posisie aan te stel. Wanneer die vak reg aangebied word, berei dit kinders voor vir die lewe wat na skool op hulle wag.